**DÔVODOVÁ SPRÁVA**

1. **Všeobecná časť**

Návrh zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutiaa o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky.

Cieľom predloženého návrhu zákona je vytvorenie podmienok pre rodiny s deťmi s ťažkým zdravotným postihnutím na **plynulý prechod** od poberania rodičovského príspevku na poberanie príspevku na opatrovanie ťažko zdravotne postihnutého dieťaťa.

Podľa súčasného znenia zákona je možné fyzickej osobe s ťažkým zdravotným postihnutím vypracovať komplexný lekársky posudok na priznanie peňažného príspevku na opatrovanie až po ukončení rodičovskej dovolenky tj. až po dovŕšení šiesteho roku veku dieťaťa, čo vytvára neistotu a v období, kým je dokončené posúdenie, pretože rodina ostáva bez finančnej podpory, čo môže trvať dva až tri mesiace. Na základe uvedeného navrhujeme, aby mohol rodič dieťaťa s ťažkým zdravotným postihnutím požiadať o príspevok vopred, ešte v období trvania rodičovskej dovolenky, pričom príspevok na opatrovanie by bol vyplácaný až po ukončení rodičovskej dovolenky.

Predložený návrh pomáha napĺňať záväzky Slovenskej republiky vyplývajúce z Dohovoru OSN o právach osôb so zdravotným postihnutím, keďže zabezpečuje kontinuitu podpory rodín detí s ťažkým zdravotným postihnutím.

Návrh zákona nebude mať nepriaznivý vplyv na rozpočet verejnej správy, žiadne vplyvy na podnikateľské prostredie, životné prostredie ani informatizáciu spoločnosti. Návrh zákona bude mať pozitívny vplyv na služby verejnej správy pre občana, pozitívne sociálny vplyvy a pozitívny vplyv na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

1. **Osobitná časť**

**K Čl. I**

Navrhuje sa upraviť, aby fyzická osoba starajúca sa o ťažko zdravotne postihnuté dieťa mohla požiadať o príspevok na opatrovanie ešte pred tým ako toto dieťa dovŕši šesť rokov veku, najskôr však tri mesiace pred ukončením rodičovskej dovolenky. Táto legislatívna zmena prináša rodinám s ťažko zdravotne postihnutými deťmi možnosť plynulého prechodu z poberania rodičovského príspevku na príspevok na opatrovanie.

**K Čl. II**

Navrhuje sa účinnosť predkladaného návrhu zákona so zohľadnením legisvakančnej lehoty od 1. mája 2023. Nadobudnutie účinnosti zákona v tomto dátume zohľadňuje legisvakačnú lehotu v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov

**DOLOŽKA ZLUČITEĽNOSTI**

**návrhu zákona** **s právom Európskej únie**

1. **Navrhovateľ zákona:** skupina poslancov Národnej rady Slovenskej republiky
2. **Názov návrhu zákona:** Návrh zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov
3. **Predmet návrhu zákona:**
4. nie je upravený v primárnom práve Európskej únie,
5. nie je upravený v sekundárnom práve Európskej únie,
6. nie je obsiahnutý v judikatúre Súdneho dvora Európskej únie.

Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.

**DOLOŽKA**

**vybraných vplyvov**

**A.1. Názov materiálu:** Návrh zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana | x |  |  |
| 7. Vplyvy na manželstvo, rodičovstvo a rodinu | x |  |  |

**A.3. Poznámky**

*Návrh zákona bude mať pozitívny vplyv na manželstvo, rodičovstvo a rodinu, pretože umožní kontinuálny prechod od poskytovania rodičovského príspevku na príspevok na opatrovanie*.

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*